## Odluka Ustavnog suda Republike Hrvatske broj:U-IIIA-5164/2005 od 24. travnja 2008.

### NN 59/2008 (26.5.2008.), Odluka Ustavnog suda Republike Hrvatske broj:U-IIIA-5164/2005 od 24. travnja 2008.

# USTAVNI SUD REPUBLIKE HRVATSKE

**2026**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Agata Račan, predsjednica Vijeća, te suci Marko
Babić, Snježana Bagić, Davor Krapac, Ivan Matija i Nevenka Šernhorst, članovi
Vijeća, odlučujući o ustavnoj tužbi koju je podnijela V. A. iz Z., na sjednici
održanoj 24. travnja 2008. godine, donio je

## ODLUKU

I. Ustavna tužba se usvaja.
II. Upravni sud Republike Hrvatske dužan je donijeti odluku u predmetu koji se
vodi pred tim sudom pod poslovnim brojem: Us-9581/2005 u najkraćem mogućem roku,
ali ne duljem od dva (2) mjeseca, računajući od prvog idućeg dana nakon objave
ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositeljici ustavne tužbe V. A. iz Z., I. 70, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 2.000,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica je 27. prosinca 2005. podnijela ustavnu tužbu na temelju
članka 63. Ustavnog zakona o Ustavnom sudu Republike Hrvatske (»Narodne novine«,
broj 99/99., 29/02. i 49/02. – pročišćeni tekst; u daljnjem tekstu: Ustavni
zakon) smatrajući da u upravnom postupku i upravnom sporu koji se vode od 2005.
godine, nije donesena odluka u razumnom roku, čime je, prema podnositeljičinom
mišljenju, povrijeđeno njezino pravo zajamčeno člankom 29. stavkom 1. Ustava
Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Ustavni sud je, u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Upravnog suda
Republike Hrvatske i uvida u spis predmeta, utvrdio sljedeće pravno relevantne
činjenice za odlučivanje o povredi ustavnog prava podnositeljice, zajamčenog
člankom 29. stavkom 1. Ustava:
30. lipnja 2005. podnositeljica je podnijela Hrvatskom zavodu za zdravstveno
osiguranje (u daljnjem tekstu: HZZO), Područnom uredu u Zagrebu, zahtjev za
odobrenje bolničkog liječenja medicinskom rehabilitacijom, na teret sredstava
HZZO-a.
1. srpnja 2005. HZZO, Područni ured u Zagrebu, donio je rješenje kojim je odbio
podnositeljičin zahtjev.
18. srpnja 2005. podnositeljica je HZZO-u, Direkciji Zagreb, podnijela žalbu
protiv tog rješenja.
3. listopada 2005. podnositeljica je podneskom požurila postupanje
drugostupanjskog tijela, u smislu odredbe članka 26. stavka 1. Zakona o upravnim
sporovima (»Narodne novine«, broj 53/91., 9/92. i 77/92.).
14. listopada 2005. podnositeljica je podnijela tužbu Upravnom sudu zbog šutnje
drugostupanjskog upravnog tijela.
18. listopada 2005. Upravni sud je odredio dostavu tužbe na odgovor tuženom
tijelu, uz istodobno nalaganje tuženom tijelu da dostavi spis predmeta. Rješenje
je otpremljeno 20. listopada 2005.
7. prosinca 2005. Upravni sud je ponovno pozvao tuženo tijelo da postupi po
rješenju od 18. listopada 2005.
19. prosinca 2005. Upravni sud je zaprimio požurnicu podnositeljice.
27. prosinca 2005. podnositeljica je podnijela ustavnu tužbu.
Upravni spor koji se vodi pred Upravnim sudom pod brojem: Us-9581/2005 je u
tijeku.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava Republike
Hrvatske, članku 63. Ustavnog zakona i članku 6. stavku 1. Konvencije za zaštitu
ljudskih prava i temeljnih sloboda (»Narodne novine – Međunarodni ugovori«, broj
18/97., 6/99. – pročišćeni tekst, 8/99. – ispravak, 14/02. i 1/06.; u daljnjem
tekstu: Konvencija).

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA POSTUPKA (UPRAVNOG I SUDSKOG)

Upravni i upravnosudski postupak vođen u povodu podnositeljičinog zahtjeva za
odobrenje bolničkog liječenja medicinskom rehabilitacijom Ustavni sud sagledava
kao cjelinu te ocjenjuje je li njihovim ukupnim trajanjem podnositeljici
povrijeđeno ustavno pravo na suđenje u razumnom roku.
Upravni postupak podnositeljica je pokrenula 30. lipnja 2005. podnošenjem
zahtjeva nadležnom upravnom tijelu. Međutim, duljina upravnog postupka u
konkretnoj upravnoj stvari razmatra se od dana kada je nastao »spor« u smislu
članka 6. stavka 1. Konvencije, to jest od dana podnošenja žalbe protiv
prvostupanjskog rješenja (18. srpnja 2005.), do dana podnošenja tužbe Upravnom
sudu zbog šutnje drugostupanjskog upravnog tijela (14. listopada 2005.), pa je
upravni postupak u pravno relevantnom razdoblju trajao dva (2) mjeseca i
dvadeset i sedam (27) dana.
Ustavna tužba podnesena je 27. prosinca 2005.
Slijedom iznijetog, Sud utvrđuje da su upravni postupak (računajući od dana kada
je nastao »spor« u smislu članka 6. stavka 1. Konvencije) i upravni spor, do
podnošenja ustavne tužbe trajali ukupno pet (5) mjeseci i devet (9) dana.

4.2. POSTUPANJE NADLEŽNOG UPRAVNOG TIJELA I SUDA

Drugostupanjsko upravno tijelo nije u zakonskom roku riješilo žalbu
podnositeljice, a Upravni sud je, povodom tužbe zbog šutnje tog tijela, u dva
navrata tražio od njega da odgovori na tužbu i da dostavi spis prvostupanjskog
tijela.

4.3. SLOŽENOST PREDMETA

Ustavni sud ocjenjuje da se u konkretnom slučaju ne radi o osobito složenoj
upravnoj stvari.

4.4. PONAŠANJE PODNOSITELJA USTAVNE TUŽBE

Sud utvrđuje da podnositeljica svojim ponašanjem nije pridonijela trajanju
postupka.

OCJENA USTAVNOG SUDA

5. Ustavni sud utvrđuje da je postupak pred nadležnim upravnim tijelima i
Upravnim sudom u pravno relevantnom razdoblju trajao pet (5) mjeseci i devet (9)
dana, te da je još u tijeku, pa postupak do dana donošenja ove odluke traje
preko dvije (2) godine i devet (9) mjeseci.
Sagledavajući sveobuhvatno slučaj, Ustavni sud je naročito imao u vidu posebno
značenje predmeta za podnositeljicu (odobrenje bolničkog liječenja medicinskom
rehabilitacijom na teret sredstava HZZO-a), te činjenicu da je zbog šutnje
drugostupanjskog upravnog tijela podnositeljica 14. listopada 2005. podnijela
tužbu Upravnom sudu, koji je od 7. prosinca 2005. pa do dana donošenja ove
odluke, to jest preko dvije godine i četiri mjeseca, potpuno neaktivan unatoč
tome što se radi o šutnji uprave, čime je u konkretnom slučaju doveden u pitanje
smisao mehanizma za zaštitu protiv šutnje uprave, jer je došlo do dugotrajne
»šutnje« na šutnju uprave. Zbog navedenog Ustavni sud ocjenjuje da je
podnositeljici povrijeđeno ustavno pravo da zakonom ustanovljeni neovisni i
nepristrani sud u razumnom roku odluči o njezinim pravima i obvezama, koje je
zajamčeno člankom 29. stavkom 1. Ustava Republike Hrvatske te člankom 6. stavkom
1. Konvencije.
Stoga je u smislu odredbe članka 63. stavka 2. Ustavnog zakona donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj. Pri određivanju visine naknade u konkretnom slučaju, Sud je uzeo u
obzir i trajanje ovog ustavnosudskog postupka.
7. Predsjednik Upravnog suda Republike Hrvatske dužan je dostaviti Ustavnom sudu
pisanu obavijest o datumima donošenja i otpreme odluke u roku osam (8) dana od
dana njene otpreme, a najkasnije osam (8) dana od isteka roka određenog u točki
II. izreke ove odluke. Ovaj nalog temelji se na članku 31. stavcima 4. i 5.
Ustavnog zakona.
8. Odluka o objavi (točka V. izreke) temelji se na članku 29. Ustavnog zakona.

Broj: U-IIIA-5164/2005
Zagreb, 24. travnja 2008.

USTAVNI SUD REPUBLIKE HRVATSKE
Predsjednica Vijeća
**Agata Račan**, v. r.

Odluka, NN 59/2008-2026
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)